ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สข/น. 58/2553เรื่อง หลักเกณฑ์ เงื่อนไข และวิธีการจัดการกองทุน(ฉบับที่ 7 )\_\_\_\_\_\_\_\_\_\_\_\_\_\_\_\_\_\_\_\_\_\_\_ อาศัยอํานาจตามความในข้อ 14 วรรคหนึ่ง แห่งประกาศคณะกรรมการกํากับตลาดทุน ที่ ทน. 27/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 91/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน (ฉบับที่ 2) ลงวันที่ 1 ตุลาคม พ.ศ. 2552 และข้อ 17 โดยได้รับความเห็นชอบจากคณะกรรมการกํากับตลาดทุน และข้อ 19(1) (2) และ (6) แห่งประกาศคณะกรรมการกํากับตลาดทุน ที่ ทน. 27/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552 สํานักงานออกข้อกําหนดไว้ดังต่อไปนี้ ข้อ 1 ให้ยกเลิกความในข้อ 18 และข้อ 19 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 18 ในการจัดการกองทุนรวมปิด ให้บริษัทจัดการกองทุนรวมคํานวณและประกาศมูลค่าทรัพย์สินสุทธิและมูลค่าหน่วยลงทุนของกองทุนรวมปิดตามหลักเกณฑ์ดังต่อไปนี้ (1) คํานวณมูลค่าทรัพย์สินสุทธิและมูลค่าหน่วยลงทุนทุกสิ้นวันทําการ(2) ประกาศมูลค่าทรัพย์สินสุทธิและมูลค่าหน่วยลงทุนของวันดังต่อไปนี้ (ก) วันทําการสุดท้ายของเดือน โดยให้ประกาศภายในวันทําการถัดไป เว้นแต่ในกรณีของกองทุนรวมปิดที่มีหน่วยลงทุนเป็นหลักทรัพย์จดทะเบียนในตลาดหลักทรัพย์ ให้ประกาศมูลค่าทรัพย์สินสุทธิ และมูลค่าหน่วยลงทุนของวันทําการล่าสุด โดยให้เปิดเผยต่อตลาดหลักทรัพย์ภายในวันทําการถัดไป (ข) วันปิดสมุดทะเบียนผู้ถือหน่วยลงทุนเพื่อการจ่ายเงินปันผล โดยให้ประกาศภายในวันทําการถัดไป (ค) วันทําการก่อนวันขายหน่วยลงทุนเพื่อการเพิ่มเงินทุนจดทะเบียน โดยให้ประกาศภายในวันขายหน่วยลงทุน มูลค่าทรัพย์สินสุทธิและมูลค่าหน่วยลงทุนที่ประกาศตามวรรคหนึ่ง (2) ต้องใช้ตัวเลขทศนิยมตามที่กําหนดไว้ในข้อ 20 และต้องได้รับการรับรองโดยผู้ดูแลผลประโยชน์แล้วเว้นแต่ได้กําหนดไว้โดยเฉพาะเป็นประการอื่น ให้บริษัทจัดการกองทุนรวมประกาศมูลค่าทรัพย์สินสุทธิและมูลค่าหน่วยลงทุนตามวรรคหนึ่งด้วยวิธีการใด ๆ เพื่อให้ผู้ถือหน่วยลงทุนทราบข้อมูลดังกล่าวในช่องทางที่เหมาะสม เช่น การประกาศทางหนังสือพิมพ์ หรือการประกาศทางเว็บไซต์ เป็นต้น และภายในเวลาที่ผู้ลงทุนสามารถใช้ประโยชน์จากข้อมูลในการตัดสินใจลงทุนได้ข้อ 19 ในการจัดการกองทุนรวมเปิด ให้บริษัทจัดการกองทุนรวมคํานวณและประกาศมูลค่าทรัพย์สินสุทธิ มูลค่าหน่วยลงทุน ราคาขายหน่วยลงทุน และราคารับซื้อคืนหน่วยลงทุนของกองทุนรวมเปิดตามหลักเกณฑ์ดังต่อไปนี้ (1) คํานวณมูลค่าทรัพย์สินสุทธิและมูลค่าหน่วยลงทุนทุกสิ้นวันทําการ (2) คํานวณราคาขายหน่วยลงทุนและราคารับซื้อคืนหน่วยลงทุนทุกสิ้นวันทําการซื้อขายหน่วยลงทุน ทั้งนี้ ให้ใช้มูลค่าหน่วยลงทุนของสิ้นวันทําการซื้อขายหน่วยลงทุนนั้นเป็นเกณฑ์ในการคํานวณราคาดังกล่าว(3) ประกาศมูลค่าทรัพย์สินสุทธิ มูลค่าหน่วยลงทุนของวันดังต่อไปนี้ (ก) วันทําการก่อนวันทําการซื้อขายหน่วยลงทุนล่าสุด โดยให้ประกาศภายในวันทําการซื้อขายหน่วยลงทุนล่าสุด (ข) วันทําการซื้อขายหน่วยลงทุนล่าสุด โดยให้ประกาศภายในวันทําการถัดไป (ค) วันทําการสุดท้ายของแต่ละเดือน โดยให้ประกาศภายในวันทําการถัดไป ทั้งนี้ เฉพาะในกรณีที่กองทุนรวมกําหนดวันทําการซื้อขายหน่วยลงทุนแต่ละครั้งห่างกันยาวกว่าหนึ่งเดือน (ง) วันปิดสมุดทะเบียนผู้ถือหน่วยลงทุนเพื่อการจ่ายเงินปันผล โดยให้ประกาศภายในวันทําการถัดไป ความใน (ก) มิให้นํามาใช้บังคับกับกองทุนรวมเปิดที่ซื้อขายหน่วยลงทุนทุกวันทําการ และกองทุนรวมเพื่อผู้ลงทุนประเภทสถาบัน(4) ประกาศราคาขายหน่วยลงทุนและราคารับซื้อคืนหน่วยลงทุนของวันทําการซื้อขายหน่วยลงทุนล่าสุด โดยให้ประกาศภายในวันทําการถัดไป การประกาศมูลค่าและราคาตามวรรคหนึ่ง (3) และ (4) ให้บริษัทจัดการกองทุนรวมปฏิบัติดังต่อไปนี้ (1) ใช้ตัวเลขทศนิยมตามที่กําหนดไว้ในข้อ 20 และต้องได้รับการรับรองโดยผู้ดูแลผลประโยชน์แล้ว (2) ดําเนินการด้วยวิธีการใด ๆ เพื่อให้ผู้ลงทุนทราบข้อมูลดังกล่าวในช่องทางที่เหมาะสม เช่น การประกาศทางหนังสือพิมพ์ หรือการประกาศทางเว็บไซต์ เป็นต้น และภายในเวลาที่ผู้ลงทุนสามารถใช้ประโยชน์จากข้อมูลในการตัดสินใจลงทุนได้ และ (3) จัดให้มีข้อมูลดังกล่าวไว้ ณ ที่ทําการทุกแห่งของบริษัทจัดการกองทุนรวม และสถานที่ทุกแห่งที่ผู้สนับสนุนการขายหรือรับซื้อคืนหน่วยลงทุนใช้ซื้อขายหน่วยลงทุน เว้นแต่ในกรณีของกองทุนรวมเพื่อผู้ลงทุนประเภทสถาบัน บริษัทจัดการกองทุนรวมจะจัดให้มีข้อมูลดังกล่าวด้วยหรือไม่ก็ได้" ข้อ 2 ให้ยกเลิกความในข้อ 21 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 21 ให้บริษัทจัดการกองทุนรวมได้รับยกเว้นไม่ต้องปฏิบัติตามข้อ 18 และข้อ 19 เมื่อมีเหตุการณ์ดังต่อไปนี้ (1) เมื่อบริษัทจัดการกองทุนรวมไม่ขายหรือรับซื้อคืนหน่วยลงทุน หรือหยุดรับคําสั่งซื้อหรือคําสั่งขายคืนหน่วยลงทุน โดยให้ได้รับยกเว้นเฉพาะในช่วงระยะเวลาดังกล่าว (2) เมื่อมีเหตุที่บริษัทจัดการกองทุนรวมต้องเลิกกองทุนรวม โดยให้ได้รับยกเว้นตั้งแต่วันที่ปรากฏเหตุดังกล่าว" ข้อ 3 ให้ยกเลิกความในข้อ 29 ข้อ 29/1 และข้อ 29/2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 32/2553 เรื่อง หลักเกณฑ์ เงื่อนไข และวิธีการจัดการกองทุน (ฉบับที่ 5) ลงวันที่ 26 สิงหาคม พ.ศ. 2553 และให้ใช้ความต่อไปนี้แทน "ข้อ 29 เว้นแต่จะมีประกาศกําหนดให้ดําเนินการเป็นอย่างอื่นได้ ให้บริษัทจัดการกองทุนรวมขายและรับซื้อคืนหน่วยลงทุนของกองทุนรวมเปิดตามหลักเกณฑ์ดังต่อไปนี้(1) รับคําสั่งซื้อหรือขายคืนหน่วยลงทุนตามจํานวนทั้งหมดที่มีคําสั่งซื้อหรือขายคืนหน่วยลงทุนในวันทําการซื้อขายหน่วยลงทุน ความในวรรคหนึ่งมิให้นํามาใช้บังคับในกรณีที่มีการสงวนสิทธิในการรับคําสั่งซื้อหน่วยลงทุนไว้ในโครงการ โดยบริษัทจัดการกองทุนรวมจะไม่รับคําสั่งซื้อหน่วยลงทุนตามกรณีที่สงวนสิทธิไว้ก็ได้(2) ขายหรือรับซื้อคืนหน่วยลงทุนตามจํานวนทั้งหมดที่มีคําสั่งซื้อหรือขายคืนหน่วยลงทุนด้วยราคาขายหน่วยลงทุนหรือราคารับซื้อคืนหน่วยลงทุนในวันทําการซื้อขายหน่วยลงทุนและเพิ่มจํานวนหน่วยลงทุนที่ขายหรือยกเลิกจํานวนหน่วยลงทุนที่รับซื้อคืน ในวันทําการถัดจากวันทําการซื้อขายหน่วยลงทุนดังกล่าว (3) ชําระค่าขายคืนหน่วยลงทุนให้แก่ผู้ขายคืนหน่วยลงทุนตามระยะเวลาที่กําหนดไว้ ในโครงการซึ่งต้องไม่เกินห้าวันทําการนับแต่วันรับซื้อคืนหน่วยลงทุน และต้องไม่ชําระค่าขายคืนหน่วยลงทุนในวันส่งคําสั่งขายคืนหน่วยลงทุน เว้นแต่เป็นกรณีที่กําหนดไว้ตามข้อ 29/1 (4) จัดให้มีข้อความในใบจองซื้อหน่วยลงทุนหรือใบคําสั่งซื้อหน่วยลงทุนที่แสดงว่า ในกรณีที่ผู้ลงทุนได้รับการจัดสรรหน่วยลงทุน ผู้ลงทุนรับทราบและยินยอมเข้าผูกพันตามรายละเอียดโครงการที่ได้รับอนุมัติจากสํานักงานและที่แก้ไขเพิ่มเติมโดยชอบด้วยกฎหมาย ตลอดจนข้อผูกพันระหว่างบริษัทจัดการกองทุนรวมและผู้ถือหน่วยลงทุนที่จัดทําขึ้นโดยชอบด้วยกฎหมายและลงนามโดยผู้ดูแลผลประโยชน์ของกองทุนรวม ในกรณีที่บริษัทจัดการกองทุนรวมได้รับการผ่อนผันระยะเวลาการคํานวณมูลค่าทรัพย์สินสุทธิ มูลค่าหน่วยลงทุน ราคาขายหน่วยลงทุน หรือราคารับซื้อคืนหน่วยลงทุนตามประกาศนี้หรือประกาศอื่น ให้บริษัทจัดการกองทุนรวมเพิ่มจํานวนหน่วยลงทุนที่ขายหรือยกเลิกจํานวนที่รับซื้อคืนตามวรรคหนึ่ง (2) ภายในวันทําการถัดจากวันที่มีหน้าที่คํานวณเมื่อสิ้นสุดการผ่อนผัน และชําระค่าขายคืนหน่วยลงทุนตามวรรคหนึ่ง (3) ภายในห้าวันทําการนับแต่วันสิ้นสุดระยะเวลาการผ่อนผัน หรือภายในระยะเวลาที่สํานักงานกําหนดไว้ในคําสั่งผ่อนผัน ข้อ 29/1 ในกรณีของกองทุนรวมตลาดเงินในประเทศ นอกจากหลักเกณฑ์ตามข้อ 29 บริษัทจัดการกองทุนรวมจะจัดให้มีข้อกําหนดในโครงการที่มีผลให้ผู้ขายคืนหน่วยลงทุนที่ประสงค์จะได้รับชําระค่าขายคืนหน่วยลงทุนในวันส่งคําสั่งไม่ว่าการส่งคําสั่งนั้นจะอยู่ในเวลารับซื้อคืนปกติหรือไม่ ให้ได้รับชําระค่าขายคืนหน่วยลงทุนในวันดังกล่าวก็ได้ โดยต้องเป็นไปตามหลักเกณฑ์ดังต่อไปนี้ (1) การรับซื้อคืนหน่วยลงทุนต้องอยู่ภายในวงเงินรวมตามที่ระบุไว้ในโครงการ โดยการจัดสรรวงเงินดังกล่าวเป็นไปตามลําดับก่อนหลัง (first come first serve basis) (2) การคํานวณราคารับซื้อคืนหน่วยลงทุนเป็นไปตามหลักเกณฑ์ดังต่อไปนี้ (ก) กรณีที่ผู้ขายคืนหน่วยลงทุนส่งคําสั่งในเวลารับซื้อคืนหน่วยลงทุนปกติ ให้ใช้มูลค่าหน่วยลงทุน ณ สิ้นวันรับซื้อคืนหน่วยลงทุนนั้นเป็นเกณฑ์ในการคํานวณ (ข) กรณีที่ผู้ขายคืนหน่วยลงทุนส่งคําสั่งหลังเวลารับซื้อคืนหน่วยลงทุนปกติจนถึงเวลาเริ่มต้นของเวลารับซื้อคืนหน่วยลงทุนปกติของวันรับซื้อคืนหน่วยลงทุนถัดไป ให้ใช้มูลค่าหน่วยลงทุน ณ สิ้นวันรับซื้อคืนหน่วยลงทุนถัดไปนั้นเป็นเกณฑ์ในการคํานวณ (3) วงเงินสูงสุดที่บริษัทจัดการกองทุนรวมจะยินยอมให้ผู้ถือหน่วยลงทุนแต่ละคนขายคืนหน่วยลงทุนได้ ต้องไม่เกินวงเงินดังต่อไปนี้ แล้วแต่จํานวนใดจะต่ํากว่า (ก) สองหมื่นบาท โดยให้คํานวณจากคําสั่งทั้งหมดที่ส่งโดยใช้ฐานของวันรับซื้อคืนหน่วยลงทุนเดียวกัน หรือ (ข) ร้อยละแปดสิบของมูลค่ารวมของหน่วยลงทุนที่ผู้ถือหน่วยลงทุนมีอยู่ล่าสุด โดยให้นับรวมคําสั่งขายคืนทั้งหมดที่ยังไม่ได้หักออกจากมูลค่ารวมของหน่วยลงทุนที่ผู้ถือหน่วยลงทุนมีอยู่ล่าสุดนั้น ในกรณีที่บริษัทจัดการกองทุนรวมจัดให้มีข้อกําหนดในโครงการตามวรรคหนึ่ง บริษัทจัดการต้องจัดให้มีมาตรการในการบริหารสภาพคล่องของกองทุนรวมตลาดเงินอย่างเพียงพอและเหมาะสม ตลอดจนเปิดเผยหลักเกณฑ์การชําระค่าขายคืนหน่วยลงทุนดังกล่าวไว้อย่างชัดเจนในหนังสือชี้ชวน ข้อ 29/2 บริษัทจัดการกองทุนรวมต้องไม่กระทําการใด หรือรู้เห็นหรือตกลงกับบุคคลอื่นในการกระทําการใด ที่ส่งผลให้ผู้ถือหน่วยลงทุนได้รับประโยชน์เสมือนหนึ่งว่าได้รับชําระค่าขายคืนหน่วยลงทุนโดยไม่เป็นไปตามกําหนดเวลาในข้อ 29 วรรคหนึ่ง (3)" ข้อ 4 ให้ยกเลิกความในข้อ 30 ข้อ 31 และข้อ 32 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไขและวิธีการจัดการกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 30 บริษัทจัดการกองทุนรวมจะเลื่อนกําหนดชําระค่าขายคืนหน่วยลงทุนแก่ผู้ถือหน่วยลงทุนที่มีคําสั่งขายคืนหน่วยลงทุนของกองทุนรวมเปิดไว้แล้วได้ เฉพาะในกรณีที่กําหนดไว้ในโครงการ ซึ่งต้องไม่เกินกว่ากรณีดังต่อไปนี้ (1) บริษัทจัดการกองทุนรวมพิจารณาแล้ว มีความเชื่อโดยสุจริตและสมเหตุสมผลว่าเป็นกรณีที่เข้าเหตุดังต่อไปนี้ โดยได้รับความเห็นชอบของผู้ดูแลผลประโยชน์แล้ว(ก) มีเหตุจําเป็นทําให้ไม่สามารถจําหน่าย จ่ายโอน หลักทรัพย์หรือทรัพย์สินของกองทุนรวมเปิดได้อย่างสมเหตุสมผล หรือ(ข) มีเหตุที่ทําให้กองทุนรวมไม่ได้รับชําระเงินจากหลักทรัพย์หรือทรัพย์สินที่ลงทุนไว้ตามกําหนดเวลาปกติ ซึ่งเหตุดังกล่าวอยู่นอกเหนือการควบคุมของบริษัทจัดการกองทุนรวม(2) ผู้ถือหน่วยลงทุนมีคําสั่งขายคืนหน่วยลงทุนก่อนหรือในช่วงระยะเวลาที่บริษัทจัดการกองทุนรวมพบว่า ราคารับซื้อคืนหน่วยลงทุนไม่ถูกต้องตามที่ระบุไว้ในข้อ 24 และผู้ดูแลผลประโยชน์ยังไม่ได้รับรองข้อมูลในรายงานการแก้ไขราคาย้อนหลังและรายงานการชดเชยราคา ข้อ 31 การเลื่อนกําหนดการชําระเงินค่าขายคืนหน่วยลงทุนตามข้อ 30 ให้บริษัทจัดการกองทุนรวมปฏิบัติตามหลักเกณฑ์ดังต่อไปนี้ (1) เลื่อนกําหนดชําระค่าขายคืนได้ไม่เกินสิบวันทําการนับแต่วันที่ผู้ถือหน่วยลงทุนมีคําสั่งขายคืนหน่วยลงทุนนั้น เว้นแต่ได้รับการผ่อนผันจากสํานักงาน(2) แจ้งผู้ถือหน่วยลงทุนที่มีคําสั่งขายคืนหน่วยลงทุนไว้แล้วให้ทราบถึงการเลื่อนกําหนดการชําระค่าขายคืนหน่วยลงทุน ตลอดจนเปิดเผยต่อผู้ถือหน่วยลงทุนรายอื่นและผู้ลงทุนทั่วไปให้ทราบเรื่องดังกล่าวด้วยวิธีการใด ๆ โดยพลัน (3) แจ้งการเลื่อนกําหนดชําระค่าขายคืน พร้อมทั้งจัดส่งรายงานที่แสดงเหตุผลของการเลื่อน และหลักฐานการได้รับความเห็นชอบของผู้ดูแลผลประโยชน์ตามข้อ 30(1) หรือการรับรองข้อมูลของผู้ดูแลผลประโยชน์ตามข้อ 30(2) ต่อสํานักงานโดยพลัน ทั้งนี้ บริษัทจัดการกองทุนรวมจะมอบหมายให้ผู้ดูแลผลประโยชน์ดําเนินการแทนก็ได้ (4) ในระหว่างการเลื่อนกําหนดชําระค่าขายคืน หากมีผู้ถือหน่วยลงทุนสั่งขายคืนหน่วยลงทุนในช่วงเวลาดังกล่าว ให้บริษัทจัดการกองทุนรวมรับซื้อคืนหน่วยลงทุนนั้น โดยต้องชําระค่าขายคืนแก่ผู้ถือหน่วยลงทุนตามลําดับวันที่ส่งคําสั่งขายคืนก่อนหลัง ข้อ 32 ให้บริษัทจัดการกองทุนรวมหยุดการขายหน่วยลงทุน หรือหยุดรับคําสั่งซื้อหน่วยลงทุน ในช่วงระยะเวลาที่บริษัทพบว่าราคาขายหน่วยลงทุนไม่ถูกต้องตามข้อ 24 และผู้ดูแลผลประโยชน์ยังไม่ได้รับรองข้อมูลในรายงานการแก้ไขราคาย้อนหลังและรายงานการชดเชยราคา โดยแจ้งผู้ถือหน่วยลงทุนที่มีคําสั่งซื้อหน่วยลงทุนไว้แล้วให้ทราบถึงการหยุดขายหน่วยลงทุน ตลอดจนเปิดเผยต่อผู้ถือหน่วยลงทุนรายอื่นและผู้ลงทุนทั่วไปให้ทราบถึงการหยุดรับคําสั่งซื้อหน่วยลงทุนด้วยวิธีการใด ๆ โดยพลัน"ข้อ 5 ให้ยกเลิกความในข้อ 34 และข้อ 35 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 34 บริษัทจัดการกองทุนรวมจะไม่ขายหรือไม่รับซื้อคืนหน่วยลงทุนตามคําสั่งที่รับไว้แล้ว หรือจะหยุดรับคําสั่งซื้อหรือคําสั่งขายคืนหน่วยลงทุนได้ เฉพาะในกรณีที่กําหนดไว้ในโครงการ ซึ่งต้องไม่เกินกว่ากรณีดังต่อไปนี้ (1) ตลาดหลักทรัพย์ไม่สามารถเปิดทําการซื้อขายได้ตามปกติ (2) บริษัทจัดการกองทุนรวมพิจารณาแล้ว มีความเชื่อโดยสุจริตและสมเหตุสมผลว่าเป็นกรณีดังต่อไปนี้ โดยได้รับความเห็นชอบของผู้ดูแลผลประโยชน์แล้ว (ก) มีเหตุจําเป็นทําให้ไม่สามารถจําหน่าย จ่าย โอนหลักทรัพย์หรือทรัพย์สินของกองทุนรวมเปิดได้อย่างสมเหตุสมผล (ข) ไม่สามารถคํานวณมูลค่าทรัพย์สินของกองทุนรวมเปิดได้อย่างเป็นธรรมและเหมาะสม หรือ (ค) มีเหตุจําเป็นอื่นใดเพื่อคุ้มครองประโยชน์ของผู้ถือหน่วยลงทุน ทั้งนี้ การไม่ขายหรือไม่รับซื้อคืนหน่วยลงทุนตามคําสั่งที่รับไว้แล้ว หรือการหยุดรับคําสั่งซื้อหรือคําสั่งขายคืนหน่วยลงทุนตาม (ก) (ข) หรือ (ค) ให้กระทําได้ไม่เกินหนึ่งวันทําการ เว้นแต่จะได้รับการผ่อนผันจากสํานักงาน (3) กองทุนรวมได้ลงทุนในหลักทรัพย์หรือทรัพย์สินในต่างประเทศ และมีเหตุการณ์ดังต่อไปนี้เกิดขึ้น ซึ่งก่อให้เกิดผลกระทบต่อกองทุนรวมอย่างมีนัยสําคัญ (ก) ตลาดซื้อขายหลักทรัพย์ที่กองทุนรวมลงทุนไม่สามารถเปิดทําการซื้อขายได้ตามปกติ ทั้งนี้ เฉพาะในกรณีที่กองทุนรวมลงทุนในหลักทรัพย์ที่ซื้อขายในตลาดซื้อขายหลักทรัพย์แห่งนั้นเกินกว่าร้อยละสิบของมูลค่าทรัพย์สินสุทธิของกองทุนรวม (ข) มีเหตุการณ์ที่ทําให้ไม่สามารถแลกเปลี่ยนเงินตราต่างประเทศได้อย่างเสรี และทําให้ไม่สามารถโอนเงินออกจากประเทศหรือรับโอนเงินจากต่างประเทศได้ตามปกติ หรือ (ค) มีเหตุที่ทําให้กองทุนรวมไม่ได้รับชําระเงินจากหลักทรัพย์หรือทรัพย์สินที่ลงทุนไว้ตามกําหนดเวลาปกติ ซึ่งเหตุดังกล่าวอยู่เหนือการควบคุมของบริษัทจัดการกองทุนรวม และผู้ดูแลผลประโยชน์เห็นชอบด้วยแล้ว (4) เป็นการไม่ขายหน่วยลงทุนตามคําสั่งซื้อหน่วยลงทุนที่รับไว้แล้ว หรือเป็นการหยุดรับคําสั่งซื้อหน่วยลงทุน แก่ผู้ลงทุนเฉพาะราย เนื่องจากปรากฏข้อเท็จจริงดังต่อไปนี้(ก) บริษัทจัดการกองทุนรวมมีเหตุอันควรสงสัยว่าผู้ลงทุนรายนั้น ๆ มีส่วนเกี่ยวข้องกับการกระทําดังต่อไปนี้ 1. การกระทําที่เป็นความผิดมูลฐานหรือความผิดฐานฟอกเงินตามกฎหมายเกี่ยวกับการป้องกันและปราบปรามการฟอกเงิน ไม่ว่าจะเป็นกฎหมายไทยหรือกฎหมายต่างประเทศ 2. การให้การสนับสนุนทางการเงินแก่การก่อการร้าย หรือ 3. การกระทําที่เป็นการปฏิบัติตามคําสั่งเกี่ยวกับการยึดหรืออายัดทรัพย์สิน โดยบุคคลผู้มีอํานาจตามกฎหมาย(ข) บริษัทจัดการกองทุนรวมไม่สามารถดําเนินการรู้จักลูกค้า และตรวจสอบเพื่อทราบข้อเท็จจริงเกี่ยวกับลูกค้าได้ในสาระสําคัญ ข้อ 35 เมื่อปรากฏเหตุตามข้อ 34 และบริษัทจัดการกองทุนรวมประสงค์จะไม่ขายหรือไม่รับซื้อคืนหน่วยลงทุน หรือหยุดรับคําสั่งซื้อหรือคําสั่งขายคืนหน่วยลงทุน ให้บริษัทจัดการกองทุนรวมปฏิบัติดังต่อไปนี้ (1) แจ้งผู้ถือหน่วยลงทุนที่มีคําสั่งซื้อหรือคําสั่งขายคืนหน่วยลงทุนไว้แล้วให้ทราบถึงการไม่ขายหรือไม่รับซื้อคืนหน่วยลงทุนโดยพลัน และหากเป็นเหตุตามข้อ 34(1) (2) หรือ (3) ให้เปิดเผยต่อผู้ถือหน่วยลงทุนรายอื่นและผู้ลงทุนทั่วไปให้ทราบถึงการหยุดรับคําสั่งซื้อหรือคําสั่งขายคืนหน่วยลงทุนด้วยวิธีการใด ๆ โดยพลันด้วย (2) รายงานการไม่ขายหรือไม่รับซื้อคืนหน่วยลงทุน หรือการหยุดรับคําสั่งซื้อหรือคําสั่งขายคืนหน่วยลงทุนพร้อมทั้งแสดงเหตุผล และรายงานแผนการดําเนินการของกองทุนรวมเปิดนั้นให้สํานักงานทราบโดยพลัน (3) ในกรณีที่บริษัทจัดการกองทุนรวมไม่ขายหรือไม่รับซื้อคืนหน่วยลงทุนหรือหยุดรับคําสั่งซื้อหรือคําสั่งขายคืนหน่วยลงทุนตามข้อ 34(1) (2) และ (3) เกินหนึ่งวันทําการ ให้บริษัทจัดการกองทุนรวมดําเนินการดังต่อไปนี้ ก่อนการเปิดรับคําสั่งซื้อหรือคําสั่งขายคืนหน่วยลงทุน (ก) รายงานการเปิดรับคําสั่งซื้อหรือคําสั่งขายคืนหน่วยลงทุน และรายงานฐานะการลงทุนของกองทุนรวมเปิด ณ วันทําการสุดท้ายก่อนวันรายงานนั้นให้สํานักงานทราบภายในวันทําการก่อนวันเปิดรับคําสั่งซื้อหรือคําสั่งขายคืนหน่วยลงทุน (ข) แจ้งให้ผู้ถือหน่วยลงทุนที่มีคําสั่งซื้อหรือคําสั่งขายคืนหน่วยลงทุนไว้แล้วให้ทราบถึงการเปิดขายหรือรับซื้อคืนหน่วยลงทุน ตลอดจนเปิดเผยต่อผู้ถือหน่วยลงทุนรายอื่นและผู้ลงทุนทั่วไปให้ทราบถึงการเปิดรับคําสั่งซื้อหรือคําสั่งขายคืนหน่วยลงทุนด้วยวิธีการใด ๆ โดยพลัน" ข้อ 6 ให้ยกเลิกความในข้อ 38 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 38 ในส่วนนี้ "บริษัทนายหน้า" หมายความว่า บุคคลดังต่อไปนี้ (1) บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ หรือ (2) บุคคลที่ได้รับใบอนุญาตประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า หรือได้รับการจดทะเบียนเป็นผู้ประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า"ฐานะการลงทุน" (exposure) หมายความว่า มูลค่าการลงทุนในทรัพย์สินอย่างใดอย่างหนึ่ง ไม่ว่าจะเป็นการลงทุนโดยทางตรง หรือโดยทางอ้อมผ่านการลงทุนในตราสารหรือสัญญาอื่น อันเป็นผลให้กองทุนรวมมีความเสี่ยงในทรัพย์สินนั้น"ข้อ 7 ให้เพิ่มความต่อไปนี้เป็นข้อ 40/1 และข้อ 40/2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 "ข้อ 40/1 ให้บริษัทจัดการกองทุนรวมจัดทําและเปิดเผยข้อมูลของแต่ละกองทุนรวมทางเว็บไซต์ของบริษัทจัดการกองทุนรวม เป็นรายเดือนดังต่อไปนี้ (1) ผลการดําเนินงานของกองทุนรวมที่จัดทําขึ้นตามหลักเกณฑ์ที่สมาคมกําหนด และ (2) ข้อมูลการลงทุนของกองทุนรวมโดยมีสาระสําคัญดังต่อไปนี้ (ก) กรณีกองทุนรวมตราสารแห่งทุน ให้เปิดเผยชื่อหลักทรัพย์และกลุ่มอุตสาหกรรมที่มีมูลค่าการลงทุนสูงสุดห้าอันดับแรก ตลอดจนน้ําหนักการลงทุนในหลักทรัพย์และกลุ่มอุตสาหกรรมนั้น (ข) กรณีกองทุนรวมตราสารแห่งหนี้ ให้เปิดเผยชื่อตราสารหนี้ที่มีมูลค่าการลงทุนสูงสุดห้าอันดับแรก ตลอดจนอันดับความน่าเชื่อถือและน้ําหนักการลงทุนในตราสารแห่งหนี้นั้น (ค) กรณีกองทุนรวมผสม ให้เปิดเผยชื่อหลักทรัพย์ที่มีมูลค่าการลงทุนสูงสุดห้าอันดับแรก และน้ําหนักการลงทุนในหลักทรัพย์นั้น ทั้งนี้ ในกรณีที่หลักทรัพย์ดังกล่าวเป็นตราสารแห่งหนี้ ให้เปิดเผยอันดับความน่าเชื่อถือด้วย (ง) กรณีกองทุนรวมที่มีฐานะการลงทุนในหน่วยลงทุนของกองทุนรวมต่างประเทศกองทุนรวมใดกองทุนรวมหนึ่ง เกินกว่าร้อยละยี่สิบของมูลค่าทรัพย์สินสุทธิของกองทุนรวม ให้เปิดเผยข้อมูลการลงทุนของกองทุนรวมต่างประเทศนั้น เท่าที่กองทุนรวมต่างประเทศนั้นได้เปิดเผยไว้เป็นการทั่วไปหรือเท่าที่บริษัทจัดการกองทุนรวมสามารถเข้าถึงได้ การเปิดเผยข้อมูลตามวรรคหนึ่งให้กระทําภายในสิบห้าวันนับแต่วันทําการสุดท้ายของแต่ละเดือน เว้นแต่กรณีตามวรรคหนึ่ง (2) (ง) ให้กระทําภายในสิบห้าวันนับแต่วันที่กองทุนรวมต่างประเทศนั้นเปิดเผยข้อมูลการลงทุนเป็นวันแรก ข้อ 40/2 บริษัทจัดการจะไม่จัดทําและเปิดเผยข้อมูลการลงทุนของกองทุนรวมเป็นรายเดือนตามข้อ 40/1 ก็ได้ หากเป็นกรณีที่เข้าลักษณะดังต่อไปนี้ (1) กองทุนรวมดังกล่าวมีกลยุทธ์การลงทุนเพียงครั้งเดียว (buy-and-hold fund) โดยถือทรัพย์สินที่ลงทุนไว้จนครบอายุของทรัพย์สินที่ลงทุน ครบอายุของรอบการลงทุนของกองทุนรวม หรือครบอายุของกองทุนรวม และ (2) บริษัทจัดการกองทุนรวมได้แสดงข้อมูลการลงทุนตามข้อ 40/1 วรรคหนึ่ง (2) ไว้ในหนังสือชี้ชวนเสนอขายหน่วยลงทุนของกองทุนรวม ตลอดจนได้เปิดเผยให้ผู้ถือหน่วยลงทุนทราบถึงแหล่งข้อมูลที่สามารถเข้าถึงและตรวจสอบข้อมูลการลงทุนได้เองแล้ว"ข้อ 8 ให้เพิ่มความต่อไปนี้เป็นข้อ 44/2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 "ข้อ 44/2 ในกรณีที่กองทุนรวมมีฐานะการลงทุนในหน่วยลงทุนของกองทุนรวมต่างประเทศกองทุนรวมใดกองทุนรวมหนึ่ง เกินกว่าร้อยละยี่สิบของมูลค่าทรัพย์สินสุทธิของกองทุนรวมให้บริษัทจัดการกองทุนรวมจัดทําข้อมูลของกองทุนรวม ทุกรอบระยะเวลาหกเดือนของรอบระยะเวลาบัญชีหรือของปีปฏิทิน และทุกรอบระยะเวลาบัญชี โดยมีสาระสําคัญดังต่อไปนี้ (1) การลงทุนและผลการดําเนินงานของกองทุนรวมต่างประเทศ และ (2) ความผันผวนของผลการดําเนินงานของกองทุนรวมต่างประเทศ การจัดทําข้อมูลตามวรรคหนึ่ง ให้บริษัทจัดการกองทุนรวมเปิดเผยข้อมูลของกองทุนรวมต่างประเทศ เท่าที่กองทุนรวมต่างประเทศนั้นได้เปิดเผยไว้เป็นการทั่วไปหรือเท่าที่บริษัทจัดการสามารถเข้าถึงได้"ข้อ 9 ให้ยกเลิกความใน (1) ของข้อ 45 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 50/2553 เรื่อง หลักเกณฑ์ เงื่อนไข และวิธีการจัดการกองทุน (ฉบับที่ 6) ลงวันที่ 9 พฤศจิกายน พ.ศ. 2553 และให้ใช้ความต่อไปนี้แทน"(1) ข้อมูลตามรายการที่สํานักงานกําหนด โดยให้ส่งผ่านระบบจัดส่งข้อมูลตามที่กําหนดไว้บนเว็บไซต์ของสํานักงาน"ข้อ 10 ให้ยกเลิกความในข้อ 86 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน"ข้อ 86 บริษัทจัดการกองทุนรวมจะเรียกเก็บค่าธรรมเนียม เงินตอบแทนอื่นใดหรือค่าใช้จ่ายที่จําเป็นและสมควร จากผู้ซื้อหน่วยลงทุน ผู้ถือหน่วยลงทุน ผู้ขายคืนหน่วยลงทุน หรือกองทุนรวมได้ต่อเมื่อมีการกําหนดอัตราและวิธีการเรียกเก็บค่าธรรมเนียม เงินตอบแทนอื่นใด หรือค่าใช้จ่ายดังกล่าวไว้ในโครงการและหนังสือชี้ชวนเสนอขายหน่วยลงทุนอย่างชัดเจน ซึ่งเป็นไปตามหลักเกณฑ์ดังต่อไปนี้ (1) การเรียกเก็บค่าใช้จ่ายในการโฆษณาจากกองทุนรวม บริษัทจัดการกองทุนรวมต้องกําหนดอัตราค่าใช้จ่ายขั้นสูงที่จะเรียกเก็บจากกองทุนรวม และเรียกเก็บได้ไม่เกินอัตราดังกล่าว (2) การเรียกเก็บค่าธรรมเนียมการจัดการ ให้เลือกปฏิบัติให้เป็นไปตามหลักเกณฑ์อย่างใดอย่างหนึ่งดังต่อไปนี้ (ก) เรียกเก็บเป็นจํานวนคงที่ หรือเป็นอัตราร้อยละของมูลค่าทรัพย์สินหรือมูลค่าทรัพย์สินสุทธิของกองทุนรวม (ข) เรียกเก็บโดยอิงกับผลการดําเนินงาน (performance based management fee) ตามหลักเกณฑ์ที่สํานักงานกําหนด(3) เรียกเก็บค่าธรรมเนียมการขายหรือรับซื้อคืนหน่วยลงทุนของกองทุนรวมเปิดในแต่ละครั้งจากผู้ลงทุน แทนการเรียกเก็บค่าธรรมเนียมการขายรายปีจากกองทุนรวมค่าธรรมเนียม เงินตอบแทน และค่าใช้จ่ายทั้งหมดที่สามารถประมาณการได้ซึ่งเรียกเก็บจากกองทุนรวม เมื่อรวมกันแล้วต้องไม่เกินกว่าอัตราขั้นสูงของยอดรวมค่าธรรมเนียม เงินตอบแทน และค่าใช้จ่ายทั้งหมดที่สามารถประมาณการได้ ที่ระบุไว้ในโครงการและหนังสือชี้ชวนเสนอขายหน่วยลงทุนของกองทุนรวม"ข้อ 11 ให้ยกเลิกความในข้อ 91 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน"ข้อ 91 บริษัทจัดการกองทุนรวมจะเรียกเก็บค่าธรรมเนียมหรือค่าใช้จ่ายของกองทุนรวมเปิดเพิ่มเติมในจํานวนเกินกว่าร้อยละห้าของค่าธรรมเนียมหรือค่าใช้จ่ายเดิมภายใน ระยะเวลาหนึ่งปีมิได้ เว้นแต่ในกรณีที่ได้รับมติโดยเสียงข้างมากของผู้ถือหน่วยลงทุนซึ่งคิดตามจํานวนหน่วยลงทุนรวมกันเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมด"ข้อ 12 ให้ยกเลิกความในข้อ 95 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่28 กรกฎาคม พ.ศ. 2552 และให้ใช้ความต่อไปนี้แทน "ข้อ 95 เมื่อจะมีการเลิกกองทุนรวมใดเพราะเหตุครบกําหนดอายุของโครงการหรือเพราะเหตุอื่นที่ทราบกําหนดการเลิกกองทุนรวมล่วงหน้า ให้บริษัทจัดการกองทุนรวมดําเนินการเกี่ยวกับกองทุนรวมนั้นดังต่อไปนี้ (1) แจ้งเป็นหนังสือให้ผู้ดูแลผลประโยชน์และสํานักงานทราบ และแจ้งให้ตลาดหลักทรัพย์ทราบในกรณีที่หน่วยลงทุนของกองทุนรวมนั้นเป็นหลักทรัพย์จดทะเบียนในตลาดหลักทรัพย์ ทั้งนี้ ก่อนวันเลิกกองทุนรวมเป็นเวลาไม่น้อยกว่าห้าวันทําการ (2) ดําเนินการด้วยวิธีการใด ๆ เพื่อให้ผู้ถือหน่วยลงทุนและผู้ลงทุนทั่วไปทราบเรื่องดังกล่าวก่อนวันเลิกกองทุนรวมเป็นเวลาไม่น้อยกว่าห้าวันทําการ เช่น ประกาศในหนังสือพิมพ์รายวันแห่งท้องถิ่น เป็นต้น และ(3) จําหน่ายทรัพย์สินของกองทุนรวมเพื่อรวบรวมเป็นเงินสด เงินฝากประเภทกระแสรายวัน เงินฝากประเภทออมทรัพย์ และตั๋วสัญญาใช้เงินที่มีกําหนดระยะเวลาใช้เงินคืนเมื่อทวงถาม ให้เสร็จสิ้นก่อนวันเลิกกองทุนรวม"ข้อ 13 ให้ยกเลิกความในข้อ 121 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข/น. 23/2552 เรื่อง หลักเกณฑ์ เงื่อนไข และวิธีการจัดการกองทุน ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน "ข้อ 121 ในกรณีที่มูลค่าที่ใช้เป็นเกณฑ์ในการคํานวณราคาขายหน่วยลงทุนและราคารับซื้อคืนหน่วยลงทุนที่กําหนดไว้ตามข้อ 19 วรรคหนึ่ง (1) และ (2) จะทําให้มีความไม่แน่นอนเกี่ยวกับจํานวนหลักทรัพย์หรือทรัพย์สินอื่นที่ใช้ชําระเป็นค่าซื้อหน่วยลงทุนของกองทุนรวมอีทีเอฟ บริษัทจัดการกองทุนรวมอาจขอผ่อนผันการใช้มูลค่าในการคํานวณราคาขายและราคารับซื้อคืนให้แตกต่างจากมูลค่าที่กําหนดไว้ในข้อ 19 วรรคหนึ่ง (1) และ (2) ต่อสํานักงานได้" ข้อ 14 ประกาศนี้ให้ใช้บังคับตั้งแต่วันที่ 1 มกราคม พ.ศ. 2554 เป็นต้นไป ประกาศ ณ วันที่ 27 ธันวาคม พ.ศ. 2553 (นายธีระชัย ภูวนาถนรานุบาล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_หมายเหตุ : เหตุผลในการออกประกาศฉบับนี้ คือ เพื่อปรับปรุงหลักเกณฑ์เกี่ยวกับ (1) การประกาศมูลค่าทรัพย์สิน มูลค่าหน่วยลงทุน และราคาขายและรับซื้อหน่วยลงทุนของกองทุนรวม (2) การขายและการรับซื้อคืนหน่วยลงทุนของกองทุนรวม ซึ่งรวมถึงการปรับปรุงกําหนดเวลาการชําระค่าขายคืนหน่วยลงทุนของกองทุนรวมตลาดเงินในประเทศ (3) การเลื่อนกําหนดชําระค่าขายคืนหน่วยลงทุน การไม่ขาย ไม่รับซื้อคืน หรือหยุดรับคําสั่งซื้อ หรือคําสั่งขายคืนหน่วยลงทุนของกองทุนรวม (4) การเปิดเผยข้อมูลเกี่ยวกับการลงทุน ผลการดําเนินงาน และความเสี่ยงของกองทุนรวมที่มีฐานะการลงทุนในหน่วยลงทุนของกองทุนรวมต่างประเทศ สัญญาซื้อขายล่วงหน้า หรือตราสารที่มีลักษณะของสัญญาซื้อขายล่วงหน้าแฝง ต่อผู้ลงทุน (5) การเรียกเก็บค่าธรรมเนียมการจัดการกองทุนรวม และ (6) การเลิกกองทุนรวมเพราะเหตุครบอายุโครงการหรือเหตุอื่นที่ทราบกําหนดการเลิกกองทุนรวมล่วงหน้า ทั้งนี้ เพื่อให้มีความเหมาะสมยิ่งขึ้น จึงจําเป็นต้องออกประกาศนี้